BJC บวกกว่า 3% กูรูคาดกำไร Q3 โตโดดเด่น แนะ “สะสม”
BJC บวกเกือบ 3% กูรูมองกำไรไตรมาส 3/59 โตโดดเด่น -โรดโชว์กับโบรกฯนอก 19-23 ก.ย.นี้ คาดได้ผลตอบรับเชิงบวก โดย ณ เวลา 11.00 น. ราคาอยู่ที่ 46.00 บ. บวก 1.25 บ. หรือ 2.79% ด้วยมูลค่าซื้อขาย 217.09 ลบ. ด้าน บล.เมย์แบงก์ กิมเอ็ง (ประเทศไทย) แนะ"สะสม" ราคาเป้าหมาย 52.00 บ.
7 ก.ย. 2559

ผู้สื่อข่าวรายงานว่า ราคาหุ้นบริษัท เบอร์ลี่ ยุคเกอร์ จำกัด (มหาชน) หรือ BJC ราคาขยับขึ้น 2.79% มาอยู่ที่ 46 บาท เพิ่มขึ้น 1.25 บาท มูลค่าซื้อขาย 217.09 ล้านบาท 
โดยบล.เมย์แบงก์ กิมเอ็ง (ประเทศไทย) ระบุในบทวิเคราะห์ฯแนะ“สะสม”หุ้น บมจ.เบอร์ลี่ ยุคเกอร์ (BJC) ราคาเหมาะสม 52.00 บาท ทั้งนี้ เตรียมจะไป Roadshow กับ โบรกเกอร์ต่างชาติระหว่างวันที่ 19-23 ก.ย. และเชื่อว่าจะได้รับการตอบรับเชิงบวก จากการเติบโตของกำไรที่โดดเด่น และ Valuation ยังมี Discount จากหุ้นในกลุ่มค้าปลีก โดย BJC ซื้อขายที่ PBV2560 เพียง 1.7 เท่า ต่ำกว่าค่าเฉลี่ยของกลุ่มค้าปลีกที่ 3.9 เท่า และหุ้นหลักในกลุ่ม เช่น CPALL 9.9 เท่า, HMPRO 7.3 เท่า และ GLOBAL 2.9 เท่า
นอกจากนี้ คงมุมมองเชิงบวกต่อหุ้น BJC และคาดกำไรสุทธิไตรมาส 3/59 จะเติบโตจากปีก่อน และ ไตรมาสก่อนหน้า เนื่องจากดอกเบี้ยจ่ายลดลง หลังนำเงินเพิ่มทุนไปชำระหนี้, Refinance เงินกู้ และคาดว่าจะมีกำไรพิเศษจากอัตราแลกเปลี่ยนจากการชำระคืนเงินกู้สกุลยูโร
พร้อมคาดกำไรสุทธิปี 2560 เติบโตสูงสุดในกลุ่มค้าปลีก ถึงเพิ่มขึ้น 85.6% จากปีก่อน เป็น 6,589 ล้านบาท จาก Synergy ที่ครบวงจร ทั้งผู้ผลิต – จัดจำหน่าย – ค้าปลีก ซึ่งเริ่มเห็นผลบวกแล้วตั้งแต่ไตรมาส 2/59 ที่ผ่านมา